Jotkin ajoneuvot heilauttivat mittareita rajusti, toisista hiukkasia ei pölähtänyt käytännössä lainkaan.

Liikenne kylvää ilmakehään aerosoleja, pienhiukkasia, jotka vaikuttavat niin ihmisen terveyteen kuin ilmastoon. Suomalaistutkijat mittasivat nyt ensi kertaa pakokaasujen pienimpiä hiukkasia aidosta liikenteestä.

Tutkimuspäällikkö Topi Rönkkö Tampereen teknillisestä yliopistosta analysoi kollegoineen liikenteen hiukkaspäästöjä Helsingissä sekä 3 600 kilometrin automatkalla Pohjois-Espanjasta Ranskan, Luxemburgin, Belgian, Hollannin, Saksan, Tanskan ja Ruotsin läpi Suomeen.

Osoittautui, että kaikista liikenteen ilmaan syytämistä pienhiukkasista suuri osa on äärimmäisen pieniä, 1,3–3,0 nanometrin kokoisia. Yksi nanometri (nm) on millimetrin miljoonasosa.

Kaupunkimaisissa ympäristöissä näiden äärimmäisen pienten hiukkasten osuudeksi mitattiin 20–54 prosenttia. Pitoisuudet vaihtelivat liikenteen tiheyden ja tuulen mukaan, tutkijat raportoivat Pnas-lehdessä.

Mittaukset paljastivat myös, että jotkin ajoneuvot heilauttivat mittareita rajusti, kun taas toisista näitä nanoklustereiksi kutsuttuja hiukkasia ei pölähtänyt käytännössä lainkaan.

”Ei voi sanoa, että jokin tietty moottori tai automerkki synnyttäisi enemmän tietynlaisia hiukkasia kuin jokin toinen. Sen sijaan laboratoriokokeissa havaitsimme, että tilanne vaihtelee moottorin kuormituksen mukaan”, Topi Rönkkö kertoo Suomen Kuvalehdelle.

Ultrapienet hiukkaset pääsevät helposti imeytymään keuhkorakkuloista verenkiertoon.

Uusi tieto liikenteen nanoklusteripäästöistä on tärkeä päivitys ilmastotutkijoille, jotka yrittävät selvittää, miten pienhiukkaset vaikuttavat Maan säteilytasapainoon.

Niin ikään tutkimustulos auttaa pienhiukkasten terveysvaikutusten kartoituksessa. Ultrapieniä hiukkasia pidetään vaarallisina, koska ne pääsevät helposti imeytymään keuhkorakkuloista verenkiertoon.

”Me emme tutkineet näiden hyvin pienten hiukkasten terveysvaikutuksia, se lienee yksi jatkotutkimusten aihe. Liikenteen hiukkaspäästöt kokonaisuudessaan on toki todettu terveydelle haitalliseksi”, Rönkkö kertoo.

”On mahdollista, että liikenteen päästöissä on koostumukseltaan ja vaikutuksiltaan erilaisia nanohiukkasia. Haluamme nyt selvittää, mikä niiden syntyä säätää.”

Asiaan vaikuttavat niin moottorin säädöt, polttoaine, öljy, kuin pakokaasun jälkikäsittelykin, joten kokeet vievät aikansa.

Jatkotutkimukset ovat kuitenkin niin hyvässä vauhdissa, että Rönkkö uskaltaa luvata seuraavia tuloksia jo ensi vuonna.